text: প্রতিপক্ষ' ও সাহিত্য | প্রতিপক্ষ
  প্রতিপক্ষ' ও সাহিত্য
  রিদয়পুরের সাহিত্য সম্মেলন অনুপ্রাণিত করে সবাইকেই। তাই পরবর্তী সম্মেলনকে একটি জাতীয় সম্মেলন হিসাবে রূপ দেবার ইচ্ছা সম্ভবত অনেকের মধ্যেই জেগেছে। এটা খুবই খুশির কথা। এ ধরণের উদ্যোগ কেউ নিলে এবং আমাদের অংশগ্রহণের সুযোগ থাকলে 'প্রতিপক্ষ' অবশ্যই তার সঙ্গে যুক্ত থাকবে। এখন দরকার মেলামেশা, পরস্পরকে জানা এবং সাহিত্য নামক ধারণাকে কেন্দ্র করে সমাজের বিভিন্ন ধারা উপধারাকে শনাক্ত করা। 'জাতীয়' কথাটা অনেক বড়সড় ব্যাপার। তবে মেলামেশা ও পরস্পরকে জানাশোনার প্রক্রিয়া জারি রাখা গেলে বাংলাদেশের সাহিত্য আন্দোলন একটা সম্মেলনের মধ্য দিয়ে জাতীয় রূপ আপনাতেই নেবে। তাই রিদয়পুরের পর একই ধরণের প্রক্রিয়া আমরা জারি রাখতে চেয়েছি। কারণ সাহিত্য সম্পর্কে সুনির্দিষ্ট কিছু ধারণা নিয়েই রিদয়পুর সাহিত্য আড্ডাটি হয়েছিল। সেই ধারণারই ধারাবাহিকতায় 'ঢাকা সাহিত্য সম্মেলন'-এর সিদ্ধান্ত। এরপর চট্টগ্রাম, রাজশাহী, যশোর, ইত্যাদি। তারপর জাতীয়…।
  প্রতিপক্ষের বিখ্যাত উর্দু সাহিত্য সংখ্যা। বাংলাদেশের উর্দু সাহিত্যিকদের নিয়ে লেখা যখন কঠিন ছিল, প্রতিপক্ষ তখন এই সংখ্যাটি বের করে। বাংলাদেশেও উর্দু ভাষায় লেখালিখি করছেন অনেকে, এবং তাঁরা স্বনামধন্য সাহিত্যিক — এই ধারনাও তখন কারো ছিল না। জাতীয়তাবাদী উগ্রতা এমন পর্যায়ে ছিল যে যে একজন উর্দুভাষী বাংলাদেশের মুক্তিযুদ্ধকে সমর্থন করতে পারেন এবং বাংলাদেশিকে নিজের দেশ মন করতে পারেন — এই ধারণা করা ছিল প্রায় অসম্ভব ব্যাপার। আজও পরিস্থিতির খুব বদল হয়েছে বলা যাবে না।
  অনেকে বলতে পারেন, সাহিত্য সবসময় নিজ নিজ ভাষার মধ্য দিয়ে ব্যক্তি ও সমাজ উৎপাদন করে; ঠিক, কিন্তু কী ধরণের ব্যক্তি বা সমাজ তৈয়ার করে তার বিচার তো দরকার। এমন সমাজ সাহিত্য তৈয়ার করতে পারে যা নৈতিক দিক থেকে গ্রহণযোগ্য না। ঠিক। সবই হতে পারে। কিন্তু নীতি, আদর্শ, কে কী ধরণের ব্যাক্তিত্ব চাই বা কি ধরণের সমাজকে আদর্শ মনে করি সেটা ভিন্ন তর্ক। এই ক্ষেত্রে বইপুস্তকের তৈয়ারি নিয়ে যে বিচার, সিনেমা-টেলিভিশানের বিচারও আলাদা কিছু না। কিম্বা চিত্রকলা বা যাত্রার। আমরা আপাতত শুধু এতোটুকুই চাইছি যে বইপুস্তকের সাহিত্যই সাহিত্য – আর সিনেমা বানানো ভিন্ন একটা ব্যাপার — এই অনুমানের অবসান ঘটুক। সাহিত্যের আলোচনাকে বিশেষ একটি মাধ্যমের সঙ্গে যুক্ত করে বিচারের অভ্যাস যতো তাড়াতাড়ি আমরা ত্যাগ করব, গুটেনবার্গের টেকনলজির বাইরে অন্যান্য মাধ্যমের শক্তি ও সীমা সম্পর্কে আমাদের ধারণাও আরও পরিচ্ছন্ন হবে। সাহিত্য বিচারের ক্ষেত্রে টেকনলজির প্রশ্ন মুখ্য করে আনার মধ্য দিয়ে স্মৃতি, শ্রুতি ও কন্ঠের মধ্যে রচিত সাহিত্যের মর্যাদাকেও আমরা নতুন করে বিচার করতে শিখব।